Na osnovu člana 35 stav 7 i člana 43 stav 4 Zakona o prevozu u drumskom saobraćaju ("Službeni list CG", broj 71/17), člana 14 stav 1 Zakona o komunalnim djelatnostima ("Službeni list CG", br. 55/16, 74/16 i 02/18) i člana 48 stav 1 tačka 2 Statuta Glavnog grada ("Službeni list RCG - opštinski propisi", broj 28/06 i"Službeni list CG - opštinski propisi", br. 39/10, 18/12 i 38/17), Skupština Glavnog grada - Podgorice, na sjednici održanoj 26. i 30. oktobra 2018. godine, donijela je

**ODLUKU**

**o linijskom gradskom i prigradskom prevozu putnika**

**na teritoriji Glavnog grada**

I OSNOVNE ODREDBE

Predmet

Član 1

Ovom odlukom uređuju se bliži uslovi organizacije i način obavljanja gradskog i prigradskog prevoza putnika, kao i način obavljanja posebnog linijskog gradskog i prigradskog prevoza putnika, na teritoriji Glavnog grada.

**Upotreba rodno osjetljivog jezika**

**Član 2**

Izrazi koji se u ovoj odluci koriste za fizička lica u muškom rodu podrazumijevaju iste izraze za fizička lica u ženskom rodu.

II ORGANIZACIJA I NAČIN OBAVLJANJA LINIJSKOG GRADSKOG I PRIGRADSKOG PREVOZA PUTNIKA

Povjeravanje obavljanja prevoza

Član 3

Linijski gradski i prigradski prevoz putnika obavlja prevoznik kojem je nadležni organ Glavnog grada ugovorom povjerio obavljanje te djelatnosti, nakon sprovedenog postupka po javnom oglasu u skladu sa zakonom kojim se uređuju javne nabavke.

Javni oglas iz stava 1 ovog člana, raspisuje se svake osme godine, najmanje šest mjeseci prije isteka ugovora iz stava 1 ovog člana, a sprovodi ga komisija koju imenuje gradonačelnik.

Javni oglas iz stava 1 ovog člana sadrži i sljedeće uslove:

* licencu za obavljanje djelatnosti prevoza putnika u linijskom gradskom i prigradskom prevozu izdatu u skladu sa zakonom kojim se uređuje prevoz u drumskom saobraćaju;
* dokaz da prevoznik ispunjava uslov dobrog ugleda, finansijsku sposobnost i da ima zaposleno lice odgovorno za prevoz koje ispunjava uslove dobrog ugleda i koje je stručno osposobljeno, odnosno da je samo stručno osposobljeno, u skladu sa posebnim zakonom kojim se uređuje prevoz u drumskom saobraćaju;
* potvrdu da vozila ispunjavaju posebne tehničke i tehničko–eksploatacione uslove, izdate od ovlašćene institucije;
* dokaz da je obezbijeđen dovoljan broj autobusa za grupu linija za koju konkuriše (izvod licence za svako vozilo izdat od strane nadležnog organa za saobraćaj, saobraćajnu dozvolu, polisu osiguranja putnika od posljedica nesrećnog slučaja, ugovor o zakupu ili lizingu);
* ugovor o radu za vozača;
* Plan linija,
* red vožnje usklađen sa minimalnim brojem polazaka iz Plana linija i cjenovnik usluga,

- rok za prijavu na oglas;

- vrijeme i mjesto dostavljanja ponuda;

- vrijeme i mjesto otvaranja ponuda;

- bliže kriterijume iz člana 6 ove odluke;

- rok za donošenje odluke Komisije, i

- druge uslove koje utvrdi komisija.

Javni oglas iz stava 1 ovog člana može biti raspisan prije isteka roka iz stava 2 ovog člana, ukoliko nastupe okolnosti koje bi dovele do većeg poremećaja u obavljanju linijskog gradskog i prigradskog prevoza putnika.

Okolnosti iz stava 4 ovog člana cijeni gradonačelnik, na osnovu prijedloga organa lokalne uprave nadležnog za saobraćaj (u daljem tekstu: nadležni organ).

U slučaju da grupa linija, nakon sprovedenog javnog oglasa, nije dodijeljena, ista će se dodijeliti ponovnim oglasom, pod istim uslovima i po propisanom postupku.

Izuzetno, ukoliko i nakon ponovnog oglasa neka grupa linija ostane nepokrivena, nadležni organ će istu rješenjem privremeno dodijeliti zainteresovanom prevozniku, do sprovođenja novog oglasa, koji će se sprovesti, najkasnije, u roku od šest mjeseci.

Plan linija

Član 4

Nadležni organ donosi Plan linija, kojim se određuju linije u gradskom i prigradskom prevozu putnika.

Plan linija sadrži:

- grupe linija;

- grafički prikaz trase linija;

- autobuska stajališta na liniji,

- planirane redove vožnje sa svim potrebnim elementima;

- tarifne zone;

- broj vozila za svaku grupu linija,

- linije na kojima će se prevoz obavljati malim autobusima,

- minimalni broj polazaka.

Grupa linija se sastoji od jedne gradske i jedne ili više prigradskih linija, pri čemu je broj prigradskih linija u svakoj grupi isti ili približan.

Linije se definišu nazivima ulica i puteva, od početnog do krajnjeg stajališta.

Prava i obaveze prevoznika

Red vožnje

Član 5

Prevoznik je dužan da, u roku od sedam dana od dana zaključivanja ugovora o povjeravanju obavljanja linijskog gradskog i prigradskog prevoza putnika, dostavi red vožnje na registraciju i ovjeru nadležnom organu.

Nadležni organ registrovaće i ovjeriti red vožnje u roku od sedam dana od dana dostavljanja.

Red vožnje mora biti usklađen sa Planom linija.

Red vožnje sadrži:

- naziv prevoznika;

- vrstu, broj i naziv linije;

- trasu i dužinu linije u oba smjera;

- naziv i redosljed stajališta za oba smjera;

- vrijeme svih polazaka u oba smjera za radne dane, subotu, nedjelju i u dane praznika;

- sezonska odstupanja u redu vožnje (đački raspusti i sl.);

- dan od kada se primjenjuje.

Obrazac reda vožnje je sastavni dio ove odluke.

U slučaju da dostavljeni red vožnje nije usklađen sa Planom linija, nadležni organ naložiće prevozniku da u roku od tri dana uskladi i dostavi red vožnje, od kada teče novi rok za ovjeru.

Nadležni organ vodi evidenciju registrovanih i ovjerenih redova vožnje u koju se unosi: redni broj, naziv prevoznika, broj i naziv linije, datum upisa reda vožnje u registar, datum ovjere reda vožnje, broj i datum ugovora o povjeravanju obavljanja linijskog gradskog i prigradskog prevoza putnika, rok važenja reda vožnje i dr.

Član 6

Nadležni organ određuje dan kada je prevoznik dužan da otpočne sa obavljanjem prevoza, a najkasnije u roku od tri dana od dana početka primjene ovjerenog reda vožnje.

Član 7

Red vožnje važi godinu dana.

Zahtjev za ovjeru reda vožnje za narednu godinu, prevoznik je dužan da dostavi nadležnom organu za saobraćaj najkasnije trideset dana prije isteka roka važenja ovjerenog reda vožnje.

Nadležni organ dužan je da registrovani i ovjereni red vožnje u linijskom gradskom i prigradskom prevozu putnika, dostavi posebnoj službi Glavnog grada nadležnoj za poslove inspekcijskog nadzora i za održavanje komunalnog reda, u roku od osam dana od dana početka važenja reda vožnje.

**Izmjena reda vožnje**

Član 8

Na privremenu obustavu ili izmjenu reda vožnje, saglasnost daje nadležni organ u roku od dva radna dana od dana podnošenja zahtjeva za dobijanje saglasnosti.

**Cijena usluge i način plaćanja**

**Član 9**

Usluga javnog prevoza putnika plaća se voznom kartom koja može biti papirna i elektronska.

Za vrijeme obavljanja prevoza, ovjeren cjenovnik usluga prevoza mora biti istaknut na vidnom mjestu u vozilu.

**Prestanak obavljanja prevoza**

Član 10

Prevoznik može da prestane sa obavljanjem prevoza, pod uslovima utvrđenim ugovorom o povjeravanju obavljanja linijskog gradskog i prigradskog prevoza putnika.

Član 11

Prevozniku prestaje pravo na obavljanje prevoza na grupi linija ako:

- ne otpočne da obavlja prevoz u roku od tri dana od dana početka njegove primjene, po ovjerenom redu vožnje, bez opravdanog razloga, na jednoj ili više linija i

- obustavi prevoz po ovjerenom redu vožnje duže od tri dana uzastopno, odnosno sedam dana ukupno, u toku važenja reda vožnje, bez opravdanog razloga na jednoj ili više linija.

Rješenje o prestanku prava na obavljanje prevoza iz stava 1 ovog člana donosi nadležni organ, na osnovu zapisnika komunalnog inspektora, odnosno komunalnog policajca.

Član 12

Nadležni organ može privremeno, do sprovođenja oglasa, drugom prevozniku dodijeliti grupu linija, ako prevoznik raskine ugovor o povjeravanju obavljanja linijskog gradskog i prigradskog prevoza putnika.

Oglas iz stava 1 ovog člana, sprovešće se u roku od šest mjeseci od dana nastanka okolnosti iz člana 10 i 11 ove odluke, na način i po postupku utvrđenim ovom odlukom.

**Dostavljanje podataka o obavljenom prevozu**

Član 13

Prevoznik je dužan da najkasnije do 10. u mjesecu za prethodni mjesec, nadležnom organu dostavi podatke o:

- broju prevezenih putnika po pojedinim linijama dnevno, nedjeljno i mjesečno;

- pridržavanju reda vožnje, odnosno odstupanjima od istog;

- smetnjama koje su od uticaja na obavljanje prevoza i sl.

Autobuska stajališta

Član 14

Stajališni znak sadrži: naziv stajališta, broj linije i red vožnje za svaku liniju.

Izuzetno od stava 1 ovog člana, red vožnje na stajalištu koje je opremljeno nadstrešnicom sa zadnjom i bočnim stranama, postavlja se na jednu od ovih strana.

O postavljanju reda vožnje, staraju se prevoznici čiji autobusi koriste stajalište u obavljanju linijskog gradskog i prigradskog prevoza putnika .

Izgled i veličinu stajališnog znaka, određuje nadležni organ.

Autobuska stajališta na teritoriji Glavnog grada mogu koristiti samo vozila na linijama kod kojih je to stajalište upisano u registrovani i ovjereni red vožnje i vozila kojim sa obavlja posebni linijski prevoz putnika.

Za korišćenje autobuskih stajališta na teritoriji Glavnog grada u obavljanju posebnog linijskog prevoza putnika u međumjesnom saobraćaju, prevoznik je dužan pribaviti saglasnost nadležnog organa.

Član 15

Autobuska stajališta sa većom frekvencijom ulaska putnika imaju odgovarajuće nadstrešnice, radi zaštite putnika.

Autobuske nadstrešnice postavljaju se u skladu sa uslovima koje izdaje nadležni organ.

Vrste autobusa i tehnički uslovi

Član 16

Autobus kojim se obavlja linijski gradski i prigradski prevoz putnika, pored uslova propisanih zakonom o prevozu u drumskom saobraćaju, zakonom kojim se uređuje bezbjednost saobraćaja na putevima i podzakonskim aktima, treba da ispunjava i uslove:

* da je obojen prepoznatljivom bojom prevoznika, ako ugovorom kojim se prevoz povjerava nije drugačije određeno;
* da na bočnoj strani vozila ima grb Glavnog grada;
* da u zimskom periodu kada je spoljna temperatura ispod 10°C mora biti zagrijan, a u ljetnjem periodu mora biti provjetren, odnosno kada je spoljna temperatura iznad 25°C mora biti rashlađen;
* da u zoni vrata koja su obilježena oznakom "ulaz", mora biti opremljen uređajem za poništavanje karata, odnosno za validaciju voznih isprava, zavisno od načina plaćanja usluge javnog prevoza;
* da ima obavještenja istaknuta na vidnom mjestu , o usmjeravanju kretanja putnika, o upozorenju putnika koji stoji da se drži za rukohvat i da se ne naslanja na vrata;
* da ima obavještenja istaknuta na vidnom mjestu, o rezervaciji mjesta za osobe sa invaliditetom i majke sa djecom i razgovora sa vozačem i o mjestima za prinudni izlaz;
* da ima obavještenje o broju telefona za žalbe, primjedbe i sugestije putnika.

Platforma za olakšan ulazak i izlazak lica sa invaliditetom kod autobusa koji je posjeduju, mora biti ispravna i u funkciji.

Kada se autobusom ne vrši redovan prevoz ili se ne primaju putnici, na prednjoj strani vozila postavlja se oznaka "vanredna vožnja", "za garažu" i "u kvaru".

Na bočnim i zadnjoj strani autobusa, osim na staklenim površinama, može biti ispisana reklama firme, proizvoda i usluga pravnog lica na način da se ne zaklanja vidik ili prekrivaju propisane oznake ili obavješetenja o vozilu.

Prava i obaveze putnika i voznog osoblja

Član 17

Putnici ulaze i izlaze iz autobusa na vrata koja su označena kao ulazna, odnosno izlazna, tek nakon što se vozilo zaustavi.

Pravo prvenstva pri ulasku u autobus imaju: osobe sa invaliditetom, stare i iznemogle osobe, osobe sa pratiocem, trudnice i lica sa malom djecom.

Član 18

Putnik je dužan da u autobusu čuva izdatu voznu kartu u toku vožnje, pretplatnu kartu ili drugu važeću voznu ispravu.

Putnik koji ne posjeduje važeću ispravu iz stava 1 ovog člana, dužan je da plati cijenu prevoza u dvostrukom iznosu.

Ako putnik odbije da postupi u smislu prethodnog stava, dužan je da ovlašćenom licu ili voznom osoblju pruži tačne podatke o svom identitetu i napusti autobus.

Član 19

Polazak i zaustavljanje autobusa najavljuju se zvučnim signalom.

Vrata autobusa može otvarati i zatvarati samo vozno osoblje.

Putnik može dati znak za zaustavljanje samo u slučaju neposredne opasnosti.

Član 20

Vozač je dužan da autobus zaustavi na svim stajalištima, prema registrovanom redu vožnje.

Izvan stajališta nije dopušteno zaustavljanje autobusa radi ulaska i izlaska putnika, osim kada je to neophodno radi bezbjednosti putnika i vozila.

Član 21

U slučaju prekida saobraćaja ili kvara autobusa, a prevoznik nije u mogućnosti da nastavi prevoz, dužan je da putnicima omogući nastavak vožnje drugim autobusom ili na zahtjev putnika snosi troškove prevoza drugim prevoznim sredstvom.

**Član 22**

U autobusu je zabranjeno:

- koristiti usluge prevoza bez važeće karte u smislu odredbe člana 9 stav 1 ove odluke;

- unositi lako zapaljive, eksplozivne i slične materije;

- unositi predmete koji nijesu čisti, kao i sve predmete teže od 50 kg;

- uvoditi životinje, osim specijalno dresirane pse vodiče za slabovide osobe;

- uznemiravati putnike pjevanjem, sviranjem, vikom, nepristojnim izrazima i drugim sličnim postupcima;

- ulaziti u vozilo na vrata koja nijesu obilježena oznakom za ulaz u vozilo, odnosno izlaziti iz vozila na vrata koja nijesu obilježena oznakom za izlaz iz vozila;

- ulaziti i izlaziti iz vozila u pokretu, voziti se ili hvatati se na spoljni dio vozila;

- onemogućavati otvaranje i zatvaranje vrata kao i nasilno otvaranje vrata na vozilu.

Putnik, koji se i pored opomene ne pridržava zabrana iz stava 1 ovog člana, udaljiće se iz autobusa bez prava na povraćaj plaćenog iznosa cijene prevoza.

Član 23

Stvari nađene na stajalištu ili u autobusu, predaju se voznom osoblju.

Ukoliko se vlasnik pronađenih stvari ne javi, vozno osoblje autobusa će stvari predati nadležnoj službi prevoznika.

Član 24

Prevoznik je dužan da za vozno osoblje obezbijedi radnu odjeću sa oznakom i nazivom prevoznika.

Vozno osoblje autobusa, dužno je da se prema putnicima ophodi sa dužnom pažnjom i predusretljivošću.

III NAČIN OBAVLJANJA POSEBNOG LINIJSKOG GRADSKOG I PRIGRADSKOG PREVOZA PUTNIKA

Član 25

Posebni linijski gradski i prigradski prevoz putnika (u daljem tekstu: posebni linijski prevoz) je prevoz koji se obavlja redovno na određenoj liniji na teritoriji Glavnog grada, u skladu sa Zakonom i ovom odlukom.

Posebnim linijskim prevozom obavlja se prevoz:

1)učenika i studenata od mjesta stanovanja do škole, odnosno fakulteta i nazad;

2) zaposlenih od mjesta stanovanja do mjesta rada i nazad i

3)lica sa invaliditetom i putnika kojima je potrebna posebna medicinska njega.

**Ugovor u posebnom linijskom prevozu**

**Član 26**

Posebni linijski prevoz putnika prevoznik obavlja autobusima na osnovu ugovora o prevozu zaključenog između korisnika prevoza i prevoznika.

Sastavni dio ugovora o prevozu iz stava 1 ovog člana je spisak putnika ovjeren od strane prevoznika.

U toku obavljanja posebnog linijskog prevoza u vozilu se mora nalaziti ugovor iz stava 1 ovog člana sa spiskom putnika ovjerenim od strane prevoznika.

Prevoznik u toku obavljanja posebnog linijskog prevoza mora na prednjem vjetrobranskom staklu autobusa u donjem desnom uglu istaknuti tablu sa oznakom relacije i natpisom "posebni linijski prevoz".

Prevozniku je zabranjen prevoz putnika posebnim linijskim prevozom koji nijesu upisani u spisak putnika.

Prevoznik, odnosno vozno osoblje, dužan je da ukrcavanje i iskrcavanje putnika u posebnom linijskom prevozu putnika vrši na mjestima koja su utvrđena ugovorom iz stava 1 ovog člana, kao i na autobuskim stajalištima.

Prevoznik, odnosno vozno osoblje dužan je da putniku izda voznu ispravu za prevoz iz stava 1 ovog člana.

**Saglasnost za obavljanje posebnog linijskog prevoza**

**Član 27**

Prevoznik je dužan da u roku od osam dana od dana zaključivanja ugovora o posebnom linijskom prevozu putnika, nadležnom organu podnese zahtjev za izdavanje saglasnosti za obavljanje posebnog linijskog prevoza.

Uz zahtjev iz stava 1 ovog člana, prilaže se ugovor o prevozu sa spiskom putnika.

Nadležni organ izdaje saglasnost za obavljanje posebnog linijskog prevoza u roku od osam dana od dana prijema zahtjeva iz stava 1 ovog člana.

Saglasnost iz stava 3 ovog člana, mora da sadrži vrijeme polaska i povratka, kao i režim održavanja linije.

Saglasnost iz stava 3 ovog člana mora se nalaziti u vozilu prevoznika za vrijeme obavljanja posebnog linijskog prevoza putnika.

Nadležni organ vodi evidenciju o izdatim saglasnostima iz stava 1 ovog člana.

IV NADZOR

Član 28

Nadzor nad primjenom odredbi ove odluke vrši nadležni organ.

Poslove inspekcijskog nadzora nad primjenom odredbi ove odluke vrši komunalni inspektor.

Komunalni nadzor na obezbjeđivanju komunalnog reda nad primjenom odredbi ove odluke vrši komunalni policajac.

V KAZNENE ODREDBE

Član 29

Novčanom kaznom od 150 do 10.000 eura, kazniće se za prekršaj pravno lice , ako:

- obavlja linijski gradski i prigradski prevoz putnika bez ugovora kojim mu je nadležni organ Glavnog grada povjerio obavljanje te djelatnosti (član 3 stav 1),

- obavlja linijski gradski i prigradski prevoz putnika na nekoj grupi linija koja mu je dodijeljena do sprovođenja novog oglasa, bez rješenja nadležnog organa (član 3 stav 7),

- ne dostavi nadležnom organu red vožnje na registraciju i ovjeru, u roku od sedam dana od dana zaključivanja ugovora o povjeravanju obavljanja linijskog gradskog i prigradskog prevoza putnika (član 5 stav 1),

- ne uskladi i dostavi red vožnje nadležnom organu, u roku od tri dana, od kada teče novi rok za ovjeru (član 5 stav 6),

-ne otpočne sa obavljanjem prevoza danom određenim od strane nadležnog organa, odnosno najkasnije u roku od tri dana od dana početka primjene ovjerenog reda vožnje (član 6),

- ne dostavi zahtjev za ovjeru reda vožnje za narednu godinu nadležnom organu, najkasnije trideset dana prije isteka roka važenja ovjerenog reda vožnje (član 7 stav 2),

- ne obezbijedi radnu odjeću sa oznakom i nazivom prevoznika, za vozno osoblje (član 24 stav 1);

- se u toku obavljanja posebnog linijskog prevoza u vozilu ne nalazi ugovor o prevozu zaključen između korisnika prevoza i prevoznika, sa spiskom putnika ovjerenim od strane prevoznika (član 26 stav 3);

- ne istakne tablu sa oznakom relacije i natpisom "poseban linijski prevoz" na prednjem vjetrobranskom staklu u donjem desnom uglu autobusa (član 26 stav 4);

- prevozi putnike posebnim linijskim prevozom koji nijesu upisani u spisak putnika (član 26 stav 5);

- vrši ukrcavanje i iskrcavanje putnika u posebnom linijskom prevozu putnika na mjestima koja nijesu utvrđena ugovorom o prevozu zaključenim između korisnika prevoza i prevoznika, kao i na mjestima mimo autobuskih stajališta (član 26 stav 6);

- se tokom obavljanja posebnog linijskog prevoza u vozilu ne nalazi saglasnost nadležnog organa (član 27 stav 5).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 20 eura do 1 000 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 3 000 eura.

Za prekršaj iz stava 1 alineja 1, 2 i 11 ovog člana kazniće se fizičko lice novčanom kaznom od 20 eura do 1000 eura.

Član 30

Novčanom kaznom od 150 do 5.000 eura, kazniće se za prekršaj pravno lice, ako:

- ne dostavi nadležnom organu podatke o broju prevezenih putnika po pojedinim linijama dnevno, nedjeljno i mjesečno najkasnije do 10. u mjesecu za prethodni mjesec (član 13, stav 1, alineja 1);

- ne dostavi nadležnom organu podatke o pridržavanju reda vožnje, odnosno odstupanjima od istog, najkasnije do 10. u mjesecu za prethodni mjesec, (član 13, stav 1, alineja 2);

- ne dostavi nadležnom organu podatke o smetnjama koje su od uticaja na obavljanje prevoza, najkasnije do 10. u mjesecu za prethodni mjesec, (član 13, stav 1, alineja 3);

- se ne stara o postavljanju reda vožnje na autobuskom stajalištu (član 14 stav 3);

-ne koristi autobuska stajališta u skladu sa registrovanim i ovjerenim redom vožnje (član 14 stav 5);

- koristi autobuska stajališta na teritoriji Glavnog grada u obavljanju posebnog linijskog prevoza putnika u međumjesnom saobraćaju, bez saglasnosti nadležnog organa (član 14 stav 6);

- postupi suprotno članu 16 stav 1 i 2 ove odluke;

- u slučaju prekida saobraćaja ili kvara autobusa, putnicima ne omogući nastavak vožnje drugim autobusom ili na zahtjev putnika ne snosi troškove prevoza drugim prevoznim sredstvom (član 21).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 20 eura do 500 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 2 000 eura.

Član 31

Novčanom kaznom od 20 do 300 eura, kazniće se za prekršaj vozač, odnosno član voznog osoblja autobusa, ako:

- nije postavljena odgovarajuća oznaka na prednjoj strani vozila kada se autobusom ne vrši redovan prevoz putnika (član 16 stav 3);

- se ne pridržava registrovanog i objavljenog reda vožnje (član 24 stav 1);

- ne zaustavi autobus na svim stajalištima, prema registrovanom redu vožnje (član 20 stav 1);

- zaustavi autobus izvan stajališta, radi ulaska i izlaska putnika, osim kada je to neophodno radi bezbjednosti putnika i vozila (član 20 stav 2);

- se ne ophodi prema putnicima sa dužnom pažnjom i predusretljivošću (član 24 stav 2).

**Član 32**

Novčanom kaznom od 20 do 150 eura, kazniće se za prekršaj fizičko lice, ako:

- koristi usluge prevoza bez važeće karte u smislu odredbe člana 9 stav 1 ove odluke (član 22, stav 1, alineja 1);

- nosi lako zapaljive, eksplozivne i slične materije (član 22, stav 1, alineja 2);

- unosi predmete koji nijesu čisti, kao i sve predmete teže od 50 kg (član 22, stav 1, alineja 3);

- uvodi životinje, osim specijalno dresirane pse vodiče za slabovide osobe (član 22, stav 1, alineja 4);

- uznemirava putnike pjevanjem, sviranjem, vikom, nepristojnim izrazima i drugim sličnim postupcima (član 22, stav 1, alineja 5);

- ulazi u vozilo na vrata koja nijesu obilježena oznakom za ulaz u vozilo, odnosno izlazi iz vozila na vrata koja nijesu obilježena oznakom za izlaz iz vozila (član 22, stav 1, alineja 6);

- ulazi i izlazi iz vozila u pokretu, vozi se ili hvata na spoljni dio vozila (član 22, stav 1, alineja 7);

- onemogućava otvaranje i zatvaranje vrata kao i nasilno otvara vrata na vozilu (član 22, stav 1, alineja 8).

VI PRELAZNE I ZAVRŠNE ODREDBE

Član 33

Danom stupanja na snagu ove odluke prestaje da važi Odluka o gradskom i prigradskom linijskom prevozu putnika ("Službeni list RCG - opštinski propisi", broj 24/06).

Član 34

Ova odluka stupa na snagu osmog dana od dana objavljivanja u "Službenom listu Crne Gore – Opštinski propisi".

Broj: 02-030/18- 985

Podgorica, 30. oktobra 2018. godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**

**GLAVNI GRAD PODGORICA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(naziv prevoznika)

**RED VOŽNJE ZA GRADSKU/PRIGRADSKU LINIJU**

|  |
| --- |
| **Broj i naziv linije:** |
| **Dužine linije** U smjeru A: U smjeru B: |
| **Vrijeme obrta** U špicu: Van špica: |
| **Broj vozila na liniji** U špicu: Van špica: |
| **Trasa linije za smjer A-B:** |
|  |
| **Razlika u trasi linije za smjer B–A:** |
| **Stajališta po redosledu za smjer A–B:** |
| **Razlika u stajalištima po redosledu za smjer B-A:** |
| **Ukupno polazaka radnim danima, dnevno:** |
| **Polasci za smjer A-B:** |
| **Polasci za smjer B-A:** |
| **Ukupno polazaka** **vikendom i praznicima,** **dnevno**: |
| **Polasci za smjer A-B:** |
| **Polasci za smjer B-A:** |

**Napomena:**

**\_\_\_\_\_\_\_\_\_\_\_\_\_\_\_\_\_**

(naziv prevoznika) M.P. **\_\_\_\_\_\_\_\_\_\_\_\_\_\_,**

Podgorica, \_\_\_\_\_\_\_\_\_\_\_\_\_god**.** (potpis olašćenog lica prevoznika i adresa)

**Glavni grad**

**Organ lokalne uprave nadležan za saobraćaj**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Reg.broj:\_\_\_\_\_\_\_\_\_\_\_\_\_ **Ovlašćeno službeno lice**

Podgorica, \_\_\_\_\_\_\_\_\_\_\_\_\_\_god. M.P.

Vremenski period važenja reda vožnje:\_\_\_\_\_\_\_\_\_\_\_\_\_\_\_\_\_\_god. \_\_\_\_\_\_\_\_\_\_\_\_\_\_\_\_\_\_\_\_\_